stanford-oval/wikipedia huggingface dataset:
Karbala

| Karbala كربلاء |
| --- | --- |
 Karbala helmikuussa 2008
 Karbala
 Koordinaatit: 32°37′N, 44°2′E 
Valtio:  Irak
Maakunta:  Karbala
Piirikunta:  Karbalan piirikunta
Väkiluku (2011):  675 000
Infobox OKVirheellinen NIMI-arvo: 
Karbala(arab. كربلاء‎, Karbalā), aiemmin Kerbala, on kaupunki Irakissa, 100 kilometriä lounaaseen Bagdadista. Vuonna 2011 sen väkiluku oli 675 000 asukasta. Koko Karbalan piirikunnan väkiluvuksi arvioitiin 76 prosenttia Karbalan maakunnan 1,012 miljoonasta asukkaasta, mikä oli noin 770 000 asukasta (vuonna 2013). Kyseessä on maakunnan hallintokaupunki. Šiiamuslimeille se on yksi maailman pyhimmistä paikoista Mekan, Medinan ja Najafin jälkeen.
Karbala hyötyy sekä maanviljelystä että pyhiinvaeltajista. Kaupungin vanha puoli on uskonnollinen keskus ja uudessa kaupungissa sijaitsevat asuintalot, virastot ja koulut.
Vanhan kaupungin keskus on Husain ibn Alin, profeetta Muhammadin tyttärenpojan hauta, joka on pyhiinvaelluskohde etenkin Karbalan taistelun (10. lokakuuta 680) vuosipäivänä. Husainin muistoksi vietettävän ashura-juhlan aikaan kaupungissa vierailee miljoonia pyhiinvaeltajia.
Historia > Pyhän paikan synty

Ennen islamin saapumista alueelle Karbala oli vain osa kylien rykelmää. Siitä tuli tärkeä pyhä kaupunki Husain ibn Alin kuolemaa seuranneiden tapahtumien johdosta. Kalifi Muawija I:n kuoltua vuonna 680 Husain julistautui tämän seuraajaksi, mutta Muawijan poika Jazid I oli myös julistautunut kalifiksi. Tätä seurasi Karbalan taistelu, jossa Husainin noin 70-henkeä käsittänyt seuraajien joukko kohtasi Jazidin paljon suuremman armeijan. Husain sai surmansa ja kertomus taistelusta ja Husainin traagisesta kuolemasta on olennainen osa šiialaisuutta. Husainin perhe vapautettiin vankeudesta vuonna 682 ja he vierailivat Husainin haudalla Karbalassa ennen paluutaan Medinaan. Tätä seurasi Kufassa vaikuttaneen šiiajohtaja Sulayman ibn Suradin vierailu, jonka tarkoituksena oli päästä eroon häpeästä, joka johtui siitä, että hänen epäonnistui auttaa Husainia. Tapa yleistyi ja se sai lopulta myös useiden tunnettujen uskonoppineiden kannatuksen. Osa heistä jopa vertasi matkaa Karbalaan hadž-matkaan Mekkaan.
Sunnalaiset abbasidit kielsivät tällaiset matkat kaupunkiin ja he tuhosivat Husainin haudan. Tämä ei kuitenkaan riittänyt lopettamaan tapaa, vaan hautapaikkaa rakennettiin pikkuhiljaa suuremmaksi. 1000-luvulla haudan päälle rakennettiin sitä suojaamaan rakennelma ja haudan ympärille tuli torikauppoja ja lopulta muuri. Kun Ibn Battuta vieraili kaupungissa vuosina 1326–1327 hän kuvaili sitä pieneksi kaupungiksi palmujen varjossa Eufratin varrella. Myöhemmin Karbalaa hallitsivat persian Safavidit, jotka šiialaisina sallivat kaupungin toimia sen pyhän kaupungin roolissa. Sunnalaisten ja šiialaisten välit säilyivät kuitenkin edelleen kireinä. Vuonna 1801 joukko wahhabilaisia sunnimuslimeja tuli kaupunkiin ja surmasivat sen asukkaita ja tuhosivat Husainin pyhätön. Kaupunki toipui nopeasti ympäri maailmaa asuvien šiialaisten lahjoitusten turvin. Osmanien valtakunnan aikana šiialaisten sallittiin vierailla kaupungissa ja suorittaa rituaalejaan samaan tapaan kuin aiemminkin. Paikallinen kuvernööri Medhat pašša alkoi vuonna 1871 rakennuttaa virkataloja pyhätön läheisyyteen.
Historia > Nykypäivä

1900-luvulla kaupungin asemaa pyhänä kaupunkina uhkasivat arabinationalismi ja sekularismi. Uudenaikaiset valtion hallinnon haarat veivät valtaa uskonoppineilta, jotka olivat perinteisesti hallinneet kaupunkia. Itsenäisessä Irakissa Karbala oli šiialaisten tärkeä keskus muuten sunnimuslimien johtamassa maassa. Tilanne synnytti luonnollisesti jännitteitä ja esimerkiksi vuonna 1977 satoja pyhiinvaeltajia pidätettiin. Tilannetta kiristi entisestään Iranin vallankumous vuonna 1979, joka nostatti valtaan šiialaisen uskonoppineen ajatollah Ruhollah Khomeinin. Khomeini oli asunut jonkin aikaa Irakissa ja hänellä oli läheiset yhteydet maan šiiajohtajiin. Irakin–Iranin sota ei myöskään helpottanut jännitteitä.
Irakin hyökättyä Kuwaitiin ja sen kärsittyä tappion seuranneessa Persianlahden sodassa Karbalasta tuli taistelukenttä šiiakapinallisten ja Irakin tasavaltalaiskaartin välillä. Tasavaltalaiskaartien onnistui kukistaa kapinalliset kaksi viikkoa kestäneiden taistelujen jälkeen. Suuri osa kaupungista tuhoutui taisteluissa ja sen jälleenrakennusta hidasti Irakille langetetut taloussanktiot. Sittemmin pyhiinvaeltajien ja turvallisuusjoukkojen välillä syttyi kahakoita myös vuosina 1998 ja 1999 kun matkat kaupunkiin yritettiin estää. Saddam Husseinin kukistuttua Irakin sodan jälkeen pyhiinvaeltajat saattoivat jälleen saapua kaupunkiin vapaasti. Toukokuussa 2004 amerikkalaisten joukot taistelivat kolmen viikon ajan Muqtada al-Sadrin johtamien joukkojen kanssa. Taistelut hävittivät jälleen kaupunkia ja ne päättyivät vasta al-Sadrin joukkojen vetäydyttyä.
Kaupunkikuva

Karbala on suurimmaksi osaksi nykyaikainen kaupunki ja sen vanhakaupunki käsittää sen keskuksen. Sen ytimessä on imaami Husainin ja hänen seuraajiensa pyhättö, jossa myös Husainin hauta sijaitsee. Sen läheisyydessä on Al-Abbas ibn Alin pyhäkkö. Yhteensä kaupungissa on yli 100 moskeijaa, joista osa on sunnalaisia. Kaupungin muihin šiialaisiin pyhätöihin lukeutuu turkoositiilinen Husainin serkulle Uwanille omistettu kupoli. Kaupungin kultaisen portin eli Bab ad-Dhahabin vieressä sijaitsee paikka, jossa Husain sai surmansa eli Qatl-gah. Kaupungissa on myös useita madrasoja ja kirjastoja. Se on tunnettu uskonnollisista teksteistään ja myös uskonoppineistaan.
Al-Abbasin moskeijan yhteydessä toimii Al-Abbasin moskeijan kirjasto ja käsikirjoituskokoelma elektronisten kirjojen kokoelmineen. Tämä kirjasto mainittiin kesällä 2017 yhtenä kolmesta VIAF-luokittelun koekäyttöön osallistuneista organisaatioista Brasilian ja Islannin kansalliskirjastojen ohella.
Ilmasto

Karbalassa vallitsee aavikkoilmasto. Kuuminta on heinä- ja elokuussa, jolloin päivän keskilämpötila vaihtelee 28 °C:n ja 44 °C:n välillä. Touko- ja lokakuun välisenä aikana ei sada juuri lainkaan. Suurimmat sateet saadaan marras- ja huhtikuun välillä, jolloin kuukausittainen sadanta on noin 15 millimetriä. Viilein kuukausi on tammikuu, jolloin päivän keskilämpötila vaihtelee 5 °C:n ja 16 °C:n välillä. Vuosittainen sadanta on noin 90 millimetriä.
Aiheesta muualla

Kuvia tai muita tiedostoja aiheesta Karbala Wikimedia Commonsissa
Iranilainen maalaus Karbalan taistelusta 1800-luvulta.
Valokuva Karbalasta vuodelta 1932.
Imaami Husainin pyhättö.
Asia on ananas

| Asia on ananas Alwari Tuohitorvi |
| --- | --- | --- |

Studioalbumin tiedot
 Äänitetty : 1975
 Studio : Marcus Music, Tukholma
 Julkaistu: 1975
 Formaatti: LP-levy (5E 062-35107)  C-kasetti (5E 246-35107)
 Tuottaja(t): Alwari Tuohitorvi   Ari Oinonen
 Tyylilaji: suomirock
 Kesto: 37.41
 Levy-yhtiö: EMI Finland
 Levymerkki: EMI
Listasijoitukset
  Suomi: 9. (marraskuu 1975)
Alwari Tuohitorven muut julkaisut
| Alwari Tuohitorvi 1974 | Asia on ananas 1975 | Light Me 1976 |
Asia on ananas on suomalaisen rock-yhtye Alwari Tuohitorven toinen, vuonna 1975 julkaistu studioalbumi. Albumin tunnetuimmaksi kappaleeksi nousi Jukka Rautiaisen laulama ”Älä iske Tuijaa”, josta nousi yksi seuraavan vuoden suurimmista hittikappaleista.
Levy äänitettiin Marcus Music -studioilla Ruotsin Tukholmassa syksyllä 1975.lähde? EMI julkaisi albumin vinyylilevynä ja C-kasettina.
Kappaleet

Kaikki sovitukset Alwari Tuohitorvi, ellei toisin mainita.
Älä iske Tuijaa – 3.10 (säv. Seppo Alajoki, san. Jukka Rautiainen)
Susanne – 2.39 (säv. S. Alajoki, san. Mika Sundqvist)
Mrs. Dream – 4.48 (säv. S. Alajoki – M. Sundqvist, san. M. Sundqvist)
Stadista pois – 2.59 (säv. & san. S. Alajoki)
Minun nainen – 3.33 (säv. & san. J. Rautiainen)
Nopee Virtanen – 2.00 (säv. & san. J. Rautiainen)
Fantasia – 2.55 (säv. & san. J. Rautiainen)
Onko Saaran syy? (Jos kympillä myy) – 2.54 (säv. S. Alajoki, san. J. Rautiainen)
Senorita de Colombo – 4.30 (säv. S. Alajoki, san. E. Jytänder)
Mykkä fiilis – 3.55 (säv. & sov. S. Alajoki, san. E. Jytänder)
Miksi lähdit pois, merimies? – 4.15 (säv. & san. M. Sundqvist)
Tekijät > Alwari Tuohitorvi

Seppo Alajoki – laulu (2, 3, 10), komppi -ja soolokitarat
Jukka Rautiainen – laulu (1, 6–8), komppi -ja riffikitarat
Mika Sundqvist – laulu (3–5, 9, 11), basso
Raimo Pikanen – rummut, lehmänkello, taustalaulu (”Nopee Virtanen”)
Tekijät > Tuotanto

Alwari Tuohitorvi ja Ari Oinonen – tuottajat
Marcus Österdahl / Marcus Music -studio, Tukholma, Ruotsi – äänitykset
Arto Moisio / Mainoslinkki ja Alwari Tuohitorvi – kannen suunnittelu
Raimo Myllyoja – etukannen valokuva
Jukka Rautiaisen perhe-arkisto – sisäkannen valokuvat
Aiheesta muualla

Asia on ananas discogs.com -sivustolla (englanniksi)
Asia on ananas rateyourmusic.com -sivustolla (englanniksi)
Kapteeni Marvel

| Shazam / Kapteeni Marvel |
| --- | --- |
 Whiz Comicsin helmikuun 1940 numero, jossa Kapteeni Marvel esiintyi ensimmäisen kerran.
Luoja(t):  C. C. Beck Bill Parker
Kustantamo:  Fawcett Comics (1939–1953) DC Comics
Ensiesiintyminen:  Whiz Comics nro 2 (helmikuu 1940)
Henkilötiedot
Oikea nimi:  Billy Batson
Pituus:  188 cm
Paino:  98 kg
Ryhmäsidokset:  Shazam / Marvel-perhe Oikeuden Puolustajat
Kapteeni Marvel (engl. Captain Marvel), tunnettu myös nimellä Shazam, on DC Comicsin kustantamissa lehdissä esiintyvä supersankari ja sarjakuvahahmo, jonka loivat C. C. Beck ja Bill Parker. Hänellä on supersankarien perusvoimat, yliluonnollinen vahvuus sekä lentokyky.
Kapteeni Marvel, oikealta nimeltään Billy Batson, oli alun perin Fawcett Comicsin sarjakuvahahmo, mutta siirtyi DC Comicsille yrityskaupan myötä. Kapteeni Marvelin ympärille muodostui myös ensimmäinen niin sanottu supersankariperhe: myös Billyn sisko Mary ja hänen hyvä ystävänsä Freddy Freeman ovat supersankareita (jälkimmäinen saa voimansa kutsumalla Billy Batsonin nimeä).
Kapteeni Marvelin ensiesiintyminen oli Whiz Comics -lehden toisessa numerossa helmikuussa 1940, Suomessa 1950-luvun Sarjakuvalehdessä. Johtuen Marvel Comicsin samannimisestä hahmosta, DC Comics muutti oman hahmonsa nimen "Shazamiksi".
Henkilötietoja

Nimi: William Joseph ”Billy” Batson
Ammatti: Radio Whizin radiojuontaja, opiskelija / supersankari
Toimipaikka: (kuvitteellinen) Fawcett City
Tunnetut sukulaiset: Mary Batson (nuorempi sisar alias Mary Marvel)
Pituus: Billy Batson 165 cm / Kapteeni Marvel 188 cm
Paino: Billy Batson 50 kg / Kapteeni Marvel 98 kg
Tarina

Nuori Billy Batson todisti tieteilijävanhempiensa murhan ollessaan Egyptissä vanhempiensa kanssa tutkimusmatkalla. Myöhemmin hänen ollessaan kävelyllä jokin salaperäinen hahmo viittoili häntä tulemaan metrotunneliin. Siellä hän tapasi muinaisen tietäjän nimeltä Shazam. Hän neuvoi Billyä toistamaan nimeään. Tuskin Billy oli saanut sanotuksi ”Shazam”, kun häneen iski maaginen salama, joka muutti hänet Kapteeni Marveliksi, maailman mahtavimmaksi kuolevaiseksi (”World’s mightiest mortal”). Hän sai voimansa kuudelta jumalalta:
S – Salomon: viisaus
H – Herkules: voima
A – Atlas: sisu
Z – Zeus: mahti
A – Akilles: rohkeus
M – Merkurius: nopeus
Muuta tietoa

Billy pystyi siitä lähtien saamaan supervoimat aina, kun sanoi "Shazam". Hänen pukunsa on punainen ja siinä on salaman kuva. Viitta on valkoinen ja siinä on vaaleankeltainen reunus sekä vaaleankeltaisia ristikuvioita. Kapteeni Marvel on joskus nähty myös Oikeuden Puolustajissa.
Kapteeni Marvel on suurin piirtein yhtä voimakas kuin Teräsmies. Hänen arkkivihollisensa on Musta Adam (Black Adam), joka tappoi Billyn vanhemmat. Adam saa myös voimansa lausumalla sanan "Shazam" mutta päinvastoin kuin Kapteeni Marvel, hän saa voimansa muinaisilta egyptiläisiltä jumalilta.
Kapteeni Marvel pystyy käyttämään hänet muuttavaa salamaa aseenaan, kohdistaen salaman tuhoisasti vastustajaansa kohti. Maagisen voimanlähteensä ansiosta Kapteeni on myös tavallista ihmistä vastustuskykyisempi taikaa vastaan. Hahmon pahin heikkous on se, että Salomonin viisaudesta ja Shazamin voimista huolimatta Billy Batson on kuitenkin vasta nuori lapsi ja hänellä on tämän vuoksi lapsenomainen luonne ja naiivisuus. Billyllä ei myöskään ilman Shazamia ole yliluonnollisia kykyjä.
Vastustajat

Kapteeni Marvelilla, kuten muillakin supersankareilla, on vastustajinaan suuri joukkio erilaisia superroistoja ja konnia. Näistä merkittävimpiä ovat:
Musta Adam: Kapteeni Marvelin arkkivihollinen, jolla on samankaltaiset voimat kuin Marvelilla.
Tohtori Sivana: Tiedemies, joka käyttää tehokkaita aseitaan yrittäen tuhota kapteeni Marvelin.
Kapteeni Natsi: Entinen natsi-Saksan agentti.
Mister Mind: Toukkaa muistuttava alien, jolla on huippuluokan älykkyys ja telepaattisia voimia.
Blaze ja Satanus Demonikaksikko.
Muissa medioissa > Animaatiossa > Justice League Unlimited

Kapteeni Marvel esiintyi Justice League Unlimitedin jaksossa "Clash", jossa häntä ääninäytteli Jerry O’Connell. Jaksossa Kapteeni Marvel taisteli Teräsmiestä vastaan, joka ei luottanut Lex Luthoriin. Kapteeni Marvel luuli Luthorin tekevän hyvää kaupungille, mutta erehtyi. Välikohtauksen jälkeen Kapteeni Marvel päätti erota Oikeuden Puolustajista.
Muissa medioissa > Animaatiossa > Batman – pelottomat

Kapteeni Marvel esiintyi Batman – pelottomat sarjassa, jossa häntä ääninäytteli Jeff Bennett.
Muissa medioissa > Animaatiossa > Young Justice

Kapteeni Marvel esiintyi Young Justice animaatiosarjassa, jossa häntä ääninäytteli Rob Lowe ja myöhemmin Chad Lowe. Sarjassa hänet nähtiin Oikeuden Puolustajien jäsenenä.
Muissa medioissa > Animaatiossa > Justice League Action

Kapteeni Marvel esiintyi Justice League Action -sarjassa, jossa häntä ääninäytteli Sean Astin. Sarjassa hänet nähtiin Oikeuden Puolustajien jäsenenä.
Muissa medioissa > Animaatiossa > DC Nation Shorts

Kapteeni Marvel esiintyi kolmessa DC Nation Shorts -lyhytanimaatiossa, joissa häntä ääninäytteli David Kaye.
Muissa medioissa > Televisiossa

Kapteeni Marvel esiintyi Shazam! televisiosarjassa, jossa häntä esitti Jackson Bostwick ja myöhemmin John Davey.
Kapteeni Marvel esiintyi Isis televisiosarjassa, jossa häntä esitti John Davey.
Kapteeni Marvel esiintyi Legends of the Superheroes televisiosarjassa, jossa häntä esitti Garrett Craig.
Kapteeni Marvel esiintyi piirrossarjassa The Kid Super Power Hour with Shazam!, jossa häntä ääninäytteli Burr Middleton.
Kapteeni Marvel esiintyy piirrossarjassa Teen Titans Go!, jossa häntä ääninäyttelee John DiMaggio.
Muissa medioissa > Elokuvissa

Kapteeni Marvel esiintyi vuoden 1941 elokuvassa Adventures of Captain Marvel, jossa häntä esitti Tom Tyler.
Kapteeni Marvel esiintyi vuoden 2019 elokuvassa Shazam!, jossa häntä esitti Zachary Levi. Levi esitti Marvelia myös elokuvan vuoden 2022 jatko-osassa Shazam! Fury of the Gods.
Kapteeni Marvel esiintyi animaatioelokuvassa Superman/Batman: Public Enemies, jossa häntä ääninäytteli Corey Burton.
Kapteeni Marvel esiintyi animaatioelokuvassa Superman/Shazam!: The Return of Black Adam, jossa häntä ääninäytteli Jerry O'Connell.
Kapteeni Marvelin paha versio Captain Super esiintyi Amerikan Rikossyndikaatin jäsenenä animaatioelokuvassa Justice League: Crisis on Two Earths, jossa häntä ääninäytteli Jim Meskimen.
Kapteeni Marvel esiintyi animaatioelokuvassa Justice League: The Flashpoint Paradox, jossa häntä ääninäytteli Steve Blum.
Kapteeni Marvel esiintyi animaatioelokuvissa Justice League: War, Justice League: Throne of Atlantis, Justice League Dark: Apokolips War ja Lego DC: Shazam!: Magic and Monsters, joissa häntä ääninäytteli Sean Astin.
Kapteeni Marvel esiintyi animaatioelokuvassa Injustice, jossa häntä ääninäytteli Yuri Lowenthal.
Muissa medioissa > Videopeleissä

Kapteeni Marvel esiintyy vuonna 2010 DC Universe Online -pelissä, jossa hän ei ole pelattavana hahmona. Häntä ääninäyttelee pelissä Shannon McCormick.
Kapteeni Marvel esiintyy pelattavana hahmona vuonna 2008 julkaistussa Mortal Kombat VS DC Universe -pelissä, jossa häntä ääninäyttelee Kevin Delaney.
Kapteeni Marvel esiintyy Batman: The Brave and the Bold – The Videogame -pelissä, jossa häntä ääninäyttelee Jeff Bennett.
Kapteeni Marvel esiintyy pelattavana hahmona vuoden 2013 Injustice Gods Among Us -pelissä, jossa häntä ääninäyttelee Joey Naber. Pelissä Kapteeni Marvel nähdään Teräsmiehen Regimen jäsenenä. Myöhemmin Teräsmies tappoi hänet lämpökatseellaan tämän kyseenalaistettua Teräsmiehen aikeet. Kapteeni Marvel ei ole enää mukana pelin jatko-osassa Injustice 2, mutta hänen arkkiviholliselle Mustalle Adamille saa käyttöön Kapteeni Marvelin asun vaihtoehtoisena variaationa.
Kapteeni Marvel esiintyy pelattavana hahmona Lego Batman 2: DC Super Heroes -pelissä, jossa häntä ääninäyttelee Travis Willingham.
Kapteeni Marvel esiintyy pelattavana hahmona Lego Batman 3: Beyond Gotham -pelissä, jossa häntä ääninäyttelee Josh Keaton.
Kapteeni Marvel esiintyy pelattavana hahmona Lego DC Super Villains -pelissä, jossa häntä ääninäyttelee Brandon Routh.
Kapteeni Marvel esiintyy pelattavana hahmona DC Unchained -pelissä.
Kapteeni Marvel esiintyy pelattavana hahmona Infinite Crisis -pelissä, jossa häntä ääninäyttelee Jerry O'Connell.
Hahmoa näytelleet

| Vuodet | Näyttelijät | Sarjat | Elokuvat | Konsolipelit |
| --- | --- | --- | --- | --- |
| 1941 | Tom Tyler | Adventures of Captain Marvel |  |  |
| 1974–1975 | Jackson Bostwick | Shazam! |  |  |
| 1975–1976 | John Davey | Shazam! Isis |  |  |
| 1979 | Garrett Craig | Legends of the Superheroes |  |  |
| 1981–1982 | Burr Middleton | The Kid Super Power Hour with Shazam! |  |  |
| 2005 2010 | Jerry O’Connell | Justice League Unlimited | Superman/Shazam! – Return of Black Adam |  |
| 2008 | Kevin Delaney |  |  | Mortal Kombat vs. DC Universe |
| 2009 | Corey Burton |  | Superman/Batman: Public Enemies |  |
| 2010–2011 | Jeff Bennett | Batman – pelottomat |  | Batman: The Brave and the Bold – The Videogame |
| 2011–2013 | Rob Lowe | Young Justice |  |  |
| 2012 | Travis Willingham |  |  | Lego Batman 2: DC Super Heroes |
| 2013 | Joey Naber |  |  | Injustice Gods Among Us |
| 2013 | Steve Blum |  | Justice League: The Flashpoint Paradox |  |
| 2014–2015 | Sean Astin |  | Justice League: War Justice League: Throne of Atlantis |  |
| 2014 | Josh Keaton |  |  | Lego Batman 3: Beyond Gotham |
| 2019 2022 | Zachary Levi |  | Shazam! Shazam! Fury of the Gods |  |
Aiheesta muualla

Wikimedia Commonsissa on kuvia tai muita tiedostoja aiheesta .
DC Comics
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Captain Marvel (DC Comics)
Käännös suomeksi
Luettelo televisiosarjan Glee kappaleista (4. tuotantokausi)

Glee on yhdysvaltalainen musikaalia, komediaa ja draamaa yhdistävä televisiosarja, jota esittää Yhdysvalloissa televisiokanava Fox ja Suomessa Sub. Se keskittyy glee-kerhoon Uudet Tuulet (engl. New Directions) kuvitteellisessa William McKinley High Schoolissa Limassa, Ohiossa. Sarjan loivat Ryan Murphy, Brad Falchuk ja Ian Brennan, ja se sisältää useita sarjan hahmojen laulamia coverversioita kappaleista ruudulla laulettuina. Murphy valitsee kaikki sarjassa käytettävät kappaleet ja pyrkii pitämään tasapainon näytelmäsävellysten ja listahittien välillä, sillä hän haluaa sarjassa olevan ”jokaiselle jotakin, jokaisessa jaksossa”. Kun Murphy valitsee kappaleen, sen oikeudet selvitetään kappaleen julkaisijalta musiikkitarkastaja P. J. Bloomin kautta, kun musiikkituottaja Adam Anders järjestää sen uudelleen Gleen näyttelijöille esitettäväksi. Ennen kuvaamista ohjelmanumerot äänitetään studiossa näyttelijöiden laulamina, koreografi Zach Woodlee rakentaa mukana olevat tanssiliikkeet ja näyttelijät opettelevat koreografian. Prosessi alkaa kuudesta kahdeksaan viikkoa ennen jokaisen jakson kuvauksia ja voi loppua vasta päivää ennen kuvausten alkua.
Berenike (Egypti)

| Berenike> Βερενίκη |
| --- | --- |
 Piirros Bereniken paikasta ja raunioista. James Raymond Wellsted, 1838.
Sijainti
 Berenike
Koordinaatit:  23°54′37″N, 35°28′25″E
Valtio:  Egypti
Paikkakunta:  Ras Banas (Baranees), Marsa Alam, Al-Bahr al-Ahmar
Historia
Tyyppi:  kaupunki
Ajanjakso:  275 eaa.–500-luku jaa.
Huippukausi:  200-luku eaa.–200-luku jaa.
Kulttuuri:  antiikki
Valtakunta:  Ptolemaiosten valtakunta Rooman valtakunta Bysantin valtakunta
Alue:  Egypti
Aiheesta muualla
  Berenike Commonsissa 
Infobox OKNimi-testi OK: 
Berenike (m.kreik. Βερενίκη, Berenikē, lat. Berenice, egypt. Šꜣs-ḥrt) eli Berenike Troglodytike (m.kreik. Βερενίκη ἡ Τρωγλοδυτική, Berenikē hē Trōglodytikē, lat. Berenice Troglodytica) oli antiikin aikainen kaupunki Egyptissä. Se oli Punaisenmeren alueen merkittävin kauppasatama 200-luvulta eaa. aina 500-luvulle jaa. saakka, ja sieltä käytiin kauppaa erityisesti eteläisempään Afrikkaan, Arabiaan ja Intiaan.
Maantiede

Bereniken kaupunki sijaitsi Egyptin Punaisenmeren puoleisella rannikolla eli kyseisen meren länsirannalla suunnilleen samalla korkeudella kuin Syene lännempänä Niilin varrella, suunnilleen Kravun kääntöpiirin kohdalla. Nykyisin paikka on lähellä Ras Banasia noin 800 kilometriä etelään Suezilta ja noin 300 kilometriä itään Assuanista. Kaupunki oli rakennettu suojaisan luonnonsatamalahden pohjukkaan. Sitä suojasi vallitsevilta pohjoistuulilta suuri niemi. Lahti tunnettiin latinaksi nimellä Sinus Immundus.
Bereniken länsipuolella kulki korkeahko vuorijono, joka erotti sen alueen muusta Egyptistä. Kaupunki oli rakennettu suhteellisen kapealle rannikkokaistalle vuorten ja meren välissä. Vuorilla kaupungin lähellä oli smaragdikaivoksia. Bereniken satama oli luonnostaan vaatimaton, mutta sitä parennettiin keinotekoisesti. Berenikeen johti merkittävä tie sisämaassa Niilin varrella sijainneesta Koptoksesta. Se kulki Egyptin itäisen aavikon poikki ja sen pituus oli 258 roomalaista mailia eli noin 382 kilometriä, mikä tekee noin 11 päivän matkan. Plinius vanhempi ja Itinerarium Antonini Augusti luettelevat karavaaniasemat (hydreumata) reitin varrella.
Kaupunkia ei tule sekoittaa Punaisenmeren rannikon muihin (tai antiikin ajan muihin) Berenike-nimisiin kaupunkeihin.
Historia

Bereniken kaupunki perustettiin hellenistisellä kaudella vuonna 275 eaa., oletettavasti korottamalla paikalla aiemmin ollut kylä kaupungiksi. Sen perusti Ptolemaios II, joka nimesi sen äitinsä Berenike I:n kunniaksi. Kaupungin asukkaasta käytettiin etnonyymejä Berenikeus (Βερενικεύς) ja Berenikiadēs (Βερενικιάδης), feminiinissä Berenikeia (Βερενίκεια).
Kaupungin perustamisen syyksi mainitaan se, että Ptolemaiokset tarvitsivat norsuja Seleukidien Syyrian vastaisia sotia varten. Niitä tuotiin meritse etelämpää Aithiopiasta, sillä Seleukidit estivät norsujen tuonnin Intiasta. Kaupungin paikan määräsi paitsi sen sopivuus satamaksi myös se, että merenkulun vaarallisuuden vuoksi satama haluttiin mahdollisimman etelään Egyptin hallussa olleella rannikolla. Norsut kuljetettiin kaupunkiin meritse erityisillä kuljetusaluksilla (elefantagoi).
Kaupunki kukoisti paitsi Ptolemaiosten suosion ja turvallisen satamansa vuoksi myös siksi, että sinne Koptoksesta johtanut tie teki siitä yhdessä Myos Hormoksen kanssa tärkeimmän kauppasataman toisaalta Egyptin ja Aithiopian väliselle kaupalle ja toisaalta Syyrian ja Intian väliselle kaupalle. Kaupungin väkiluvuksi on arvioitu suurimmillaan noin 10 000.
Berenike oli merkittävä kauppakaupunki edelleen roomalaisella kaudella, jolloin sen kautta kuljetettiin itämaista kauppatavaraa Aleksandriaan ja edelleen Roomaan. Roomalaisella kaudella kaupunki muodosti jonkinlaisen oman hallintoalueen, jonka prefektistä käytettiin nimitystä praefectus (montis) Berenicidis. Kaupunki taantui 200-luvulta jaa. lähtien, jolloin levottomaksi muuttunut aika vei pohjan pitkän matkan kaupalta. Se säilyi kuitenkin olemassa aina 500-luvulle saakka.
Kaupungin paikka tunnistettiin jo 1600-luvulla ja sen tutkimukset alkoivat 1800-luvulla. Varsinaisia arkeologisia kaivauksia paikalla on tehty vuodesta 1994 lähtien. Vuosina 1994–2001 niitä suorittivat yhdysvaltalaiset ja hollantilaiset arkeologit ja vuodesta 2008 yhdysvaltalaiset yhdessä puolalaisten arkeologien kanssa.